《贺欧西湖登第兼呈宏斋》
宋代·萧立之

去年君上西湖船，白纻如雪春风前。今年君上天街马，柳汁浇袍生色画。

人生穷达那得知，宰相正用时来为。爱君负大积者厚，万里转轴辞门畿。

蹇予食籍闽州饭，书桉尘深鬓丝短。西风一夜入山城，南雁无情秋梦远。

宏斋老师鲁灵光，乞身不许犹周行。老臣政尔仗经济，世道亦复关行藏。

零陵千官闲言语，重见笺诗出乌府。瀼西白石渡头船，且唤漫郎听夜雨。

一官局束为人鞿，宇宙风物皆危机。短章醉墨江南路，却爱当年未第时。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。